Diari Oficial de la Generalitat Valenciana


Sumari del DOGV 8185, del 06-12-2017 (2017/11665)

DECRET 197/2017, de 5 de desembre, del Consell, pel qual es concedeix la Distinció per la Defensa dels Drets i Llibertats Constitucionals, a títol pòstum, a Francisco Tomás y Valiente.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   8185

Data del DOGV
:   06-12-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/11157


Data del document
:   05-12-2017

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 197/2017, de 5 de desembre, del Consell, pel qual es concedeix la Distinció per la Defensa dels Drets i Llibertats Constitucionals, a títol pòstum, a Francisco Tomás y Valiente. [2017/11254]  
El Consell va aprovar, el 4 de desembre de 2015, el Decret 218/2015, pel qual es crea la Distinció per la Defensa dels Drets i Llibertats Constitucionals, amb la finalitat de commemorar el dia de la Constitució espanyola a la Comunitat Valenciana, amb la concessió d'una distinció de caràcter honorífic que reconega la trajectòria de persones o entitats que hagen destacat en la defensa i promoció dels drets, llibertats i deures que recull el títol I de la Constitució.  
  
Francisco Tomás y Valiente es va llicenciar en Dret en la Universitat de València (1955), on va iniciar la seua carrera docent i d'investigador. En 1964 va obtindre la Càtedra d'Història del Dret en la Universitat de La Laguna, i eixe mateix any es va traslladar a la Universitat de Salamanca. En 1980 es va incorporar a la Universitat Autònoma de Madrid i va ser elegit magistrat del Tribunal Constitucional, que va presidir entre 1986 i 1992, fent ús de la raó jurídica per a interpretar la nostra Constitució perquè, en les seus pròpies paraules, «la raó tècnica no pot actuar buida de tota càrrega valorativa, perquè el dret no és forma neutra, sinó una estructura racional de la llibertat».  
A més, Francisco Tomás y Valiente va ser acadèmic de la Reial Acadèmia de la Història (1985), membre de la Comissió d'Arbitratge Internacional per a la Conferència de Pau de Iugoslàvia (1991) i membre permanent del Consell d'Estat (1995). També va rebre, en 1991, l'Alta Distinció de la Generalitat Valenciana.  
Al final del seu període en el Tribunal Constitucional va retornar com a catedràtic d'Història del Dret a la Universitat Autònoma, per a reprendre la seua labor pedagògica i d'estudi que, amb lucidesa i racional modèstia, va descriure no com la cerca de la veritat absoluta, sinó com un procés acumulatiu de veritats parcials, en ocasions contradictòries, però sempre fèrtils.  
Francisco Tomás y Valiente va ser assassinat per ETA en el seu despatx de la Universitat, el 14 de febrer de 1996. Després del seu assassinat va rebre l'Orde del Mèrit Constitucional, i el Centre d'Estudis Polítics i Constitucionals, junt amb el Tribunal Constitucional, va instituir el premi que porta el seu nom per donar suport als estudis acadèmics sobre Constitució i Justícia Constitucional.  
Durant la seua presidència, el Tribunal Constitucional va dictar unes sentències que implicaven una interpretació oberta i avançada de la Constitució. Aquestes sentències, a més, es van caracteritzar per un llenguatge clar, pedagògic i comprensible que, sense perdre mai rigor jurídic, són un model a imitar també per la seua estètica allunyada del formalisme administratiu.  
Per tot això, en virtut de l'article 3 del Decret 218/2015, de 4 de desembre, del Consell, pel qual es crea la Distinció per la Defensa dels Drets i Llibertats Constitucionals, i com reconeixement a la seua trajectòria per a defendre l'espai públic com a instrument de salvaguarda dels drets de la ciutadania, en el qual les lleis no són els límits opressors de la llibertat sinó la garantia del seu exercici, a proposta del president de la Generalitat, i amb la deliberació prèvia del Consell, en la reunió de 5 de desembre de 2017,  
  
  
DECRETE  
  
Concedir la Distinció per la Defensa dels Drets i Llibertats Constitucionals a títol pòstum, a Francisco Tomás y Valiente.  
  
València, 5 de desembre de 2017  
  
El president de la Generalitat,  
XIMO PUIG I FERRER